Uznesenie Európskeho parlamentu o vzťahoch medzi EÚ, Čínou a Taiwanom a o bezpečnosti na Ďalekom východe



Úradný vestník 157 E , 06/07/2006 S. 0471 - 0473



P6_TA(2005)0297 Vzťahy medzi Európskou úniou, Čínou a Taiwanom a bezpečnosť na Ďalekom východe Uznesenie Európskeho parlamentu o vzťahoch medzi EÚ, Čínou a Taiwanom a o bezpečnosti na Ďalekom východe Európsky parlament, - so zreteľom na svoje uznesenie zo 14. apríla 2005 o výročnej správe Rady adresovanej Európskemu parlamentu o hlavných aspektoch a základných možnostiach SZBP, vrátane finančného dosahu na všeobecný rozpočet Európskych spoločenstiev na rok 2003 [1], - so zreteľom na svoje uznesenie z 28. apríla 2005 o výročnej správe o ľudských právach vo svete v roku 2004 a politike EÚ v tejto oblasti [2], - so zreteľom na oznámenie Komisie o "Európe a Ázii: strategický rámec rozšíreného partnerstva" (KOM(2001)0469), - so zreteľom na svoje uznesenie o Taiwane z 13. apríla 2000 [3], - so zreteľom na článok 103 ods. 4 rokovacieho poriadku, A. keďže sa kvôli nedávnym hrozbám Číny voči Taiwanu a pokračujúcemu rozmiestňovaniu stoviek rakiet v južných provinciách Číny namierených na Taiwan vzťahy medzi Čínou a Taiwanom neustále zhoršujú, B. keďže sa zvyšuje napätie vo vzťahoch medzi Japonskom a Čínou, ktoré je spôsobené demonštráciami v Číne proti japonským záujmom, ako aj výzvami bojkotovať japonské výrobky, C. opätovne zdôrazňujúc, že Taiwan prejavil v posledných rokoch ochotu poskytnúť finančnú a technickú pomoc v rámci medzinárodných aktivít zameraných na pomoc a zdravie podporovaných Svetovou zdravotníckou organizáciou, D. keďže piate stretnutie Ázia - Európa (5. samit ASEM), ktoré sa uskutočnilo 7. až 9. októbra 2004 v Hanoji a siedme stretnutie ministrov zahraničných vecí členských štátov ASEM, ktoré sa konalo 6. a 7. mája v Kjóte dávajú nádej na ďalšie posilnenie procesu ASEM na všetkých úrovniach, vrátane ázijskoeurópskeho parlamentného partnerstva s cieľom podporiť mier a stabilitu na Ďalekom východe, E. poznamenávajúc, že mier a bezpečnosť v tejto oblasti spolu s rýchlo sa rozvíjajúcimi hospodárskymi a obchodnými vzťahmi medzi Európou a Ďalekým východom sa stávajú pre EÚ čoraz dôležitejšími, 1. odsudzuje napätie medzi mnohými krajinami na Ďalekom východe a vyjadruje svoju vôľu podporiť každé úsilie na podporu mieru a stability na Ďalekom východe; 2. zdôrazňuje základné zásady demokracie založenej na existencii viacerých strán, právneho štátu a dodržiavania univerzálnych ľudských práv ako predpokladu trvalého mieru a stability na Ďalekom východe; 3. vyzýva Čínu a Taiwan, aby si navzájom dôverovali a rešpektovali sa a aby hľadali spoločné východiská a odložili rozpory s cieľom nájsť spoločný politický základ pre mierový a stabilný vývoj vzťahov naprieč Taiwanským prielivom a obnovili dialóg týkajúci sa týchto vzťahov, posilnili hospodársku výmenu a spoluprácu, najmä podporou "troch priamych spojovacích článkov" naprieč prielivom (pošta, doprava a obchod); 4. zdôrazňuje, že akékoľvek dojednanie medzi Čínou a Taiwanom sa dá dosiahnuť len ak bude vychádzať zo vzájomne prijateľného základu; zastáva názor, že budúce vzťahy naprieč prielivom budú závisieť od obojstrannej ochoty byť pružný; podporuje výsledky, ktoré dosiahol Taiwan v oblasti plnohodnotného demokratického systému, sociálneho pluralizmu, dodržiavania ľudských práv a zásad právneho štátu a zastáva názor, že vôľa a súhlas 23 miliónov obyvateľov Taiwanu sa musí rešpektovať a zohľadniť v súvislosti s možným nájdením mierového riešenia medzi stranami; 5. nesúhlasí so zákonom proti oddeleniu Taiwanu, pretože nie je v súlade s medzinárodným právom a je nástrojom, ktorý nemôže zabezpečiť úspešné "opätovné mierové národné zjednotenie", ktoré bolo deklarovaným cieľom a preto narúša krehkú rovnováhu v oblasti bezpečnosti na Ďalekom východe; 6. dôrazne odporúča Rade a Komisii, aby bolo zbrojné embargo platné až dovtedy, kým Čína nedosiahne významnejší pokrok v oblasti ľudských práv a vzťahov naprieč prielivom, a tiež pokiaľ EÚ neurobí z kódexu správania sa pri predaji zbraní právne záväzný dokument; 7. vyzýva Čínu, aby postupne uplatňovala univerzálne ľudské práva a najmä, aby okamžite ratifikovala Medzinárodný pakt o občianskych a politických právach; 8. víta obnovenie prvej schôdze štvrtého kola rozhovorov v rámci čínsko-tibetského dialógu, ktorá sa konala v Berne (Švajčiarsko) od 30. júna do 1. júla 2005 a žiada o jej pokračovanie; 9. žiada o lepšie zastúpenie Taiwanu v medzinárodných organizáciách a opakuje svoju výzvu Komisii a členským štátom, aby podporili žiadosť Taiwanu o udelenie štatútu pozorovateľa vo Svetovej zdravotníckej organizácii; 10. vyjadruje hlboké znepokojenie nad vyhlásením Severnej Kórey z 10. februára 2005, že vlastní jadrové zbrane a že pozastavila svoju účasť na šesťstranných rozhovoroch o jej jadrovom programe na neurčito; 11. nalieha na Severnú Kóreu, aby sa opäť pripojila k Zmluve o nešírení jadrových zbraní, odvolala svoje rozhodnutie opustiť šesťstranné rozhovory a aby umožnila obnovenie rokovaní s cieľom nájsť mierové riešenie krízy na Kórejskom polostrove; 12. vyzýva Radu a Komisiu, aby poskytli finančnú podporu pre dodávky ťažkého vykurovacieho oleja na pokrytie primárnych potrieb Severnej Kórey v oblasti energie, ak dôjde k potvrdenému zmrazeniu závodu v meste Yongbyon; víta účasť EÚ v Organizácii pre rozvoj energetiky Kórejského polostrova (KEDO); ľutuje znemožnenie opätovného vymenovania Charlesa Kartmana na čelo KEDO; žiada Komisiu a Radu, aby urobili potrebné kroky týkajúce sa plnej účasti EÚ na budúcich šesťstranných rozhovoroch; 13. vyzýva vlády Japonska, Číny a Kórejského polostrova, aby zastavili všetky nepriateľské aktivity namierené proti sebe, aby sa uľahčil dialóg medzi národmi na oficiálnej a neoficiálnej úrovni s cieľom dosiahnuť jednotné chápanie histórie, a aby došlo k definitívnemu zmiereniu medzi ich vládami a národmi ako dôležitému východisku pre mier a stabilitu na Ďalekom východe; 14. berie na vedomie pochopiteľné želanie Japonska revidovať jeho ústavu, ktorá bola vypracovaná po druhej svetovej vojne a symbolický význam zachovania záväzku nepodnikať vojenské útoky; 15. nalieha na všetky krajiny Ďalekého východu, aby sa snažili o uzatvorenie bilaterálnych dohôd, ktoré by riešili zostávajúce územné spory v oblasti, najmä: a) vrátenie severných území Japonsku, ktoré obsadil po skončení druhej svetovej vojny vtedajší Sovietsky zväz a ktoré v súčasnosti okupuje Rusko; b) spor o vlastníctvo ostrova Dokdo/Takeshima medzi Južnou Kóreou a Japonskom; c) spor o vlastníctvo ostrova Senkaku-Daioyutai medzi Japonskom a Taiwanom; 16. vyzýva všetky krajiny Ďalekého východu, aby 60 rokov po skončení druhej svetovej vojny medzi sebou hľadali zmierenie a vybudovali systém vzájomného porozumenia a spolupráce s cieľom zabezpečiť na Ďalekom východe trvalý mier a stabilitu a týmto prejavuje svoju vôľu podporiť toto úsilie; 17. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, Generálnemu tajomníkovi OSN a vládam a parlamentom krajín uvedených v tomto uznesení. [1] Prijaté texty, P6_TA(2005)0132. [2] Prijaté texty, P6_TA(2005)0150. [3] Ú. v. ES C 40, 7.2.2001, s. 428. --------------------------------------------------